Dažu datoru sastāvā ir aparatūra, kas izraisa problēmas ar iesnaudināšanu vai iemidzināšanu.
GNOME dokumentācijas projekts
gnome-doc-list@gnome.org
Ekaterina Gerasimova
kittykat3756@gmail.com

# Kāpēc mans dators neatmostas pēc iesnaudināšanas?

Mēģinot atmodināt vai ieslēgt datoru pēc iesnaudināšanas vai iemidzināšanas, var gadīties, ka tas neatsāk darbu, kā paredzēts. Iemesls var būt aparatūra, kas neatbalsta datora iesnaušanos vai iemigšanu.

# Dators neatmostas pēc iesnaudināšanas

Kad dators ir iesnaudināts, pēc taustiņa nospiešanas vai peles klikšķa tam vajadzētu atmosties un parādīt ekrānu, kas prasa jūsu paroli. Ja tas nenotiek, mēģiniet nospiest ieslēgšanas pogu (neturiet to, tikai vienreiz nospiediet).

Ja arī tas nelīdz, pārliecinieties, ka monitors ir ieslēgts, un vēlreiz izmēģiniet tastatūras taustiņus.

Visbeidzot, ja neizdodas datoru atmodināt, jūs varat to izslēgt, paturot izslēgšanas pogu nospiestu 5-10 sekundes, lai gan tad nesaglabātās izmaiņas būs zaudētas. Pēc tam varēsiet datoru atkal ieslēgt.

Ja tas notiek katru reizi, kad iesnaudināt datoru, iespējams, ka šī iespēja ar jūsu aparatūru nedarbojas.

Ja dators pārstāj saņemt elektrību un tam nav alternatīvā strāvas avota (tāda kā strādājošas baterijas), tas izslēgsies.

# Manas lietotnes un dokumenti nav atvērti, atkal ieslēdzot datoru

Ja jūs datoru iemidzinājāt, tad atkal ieslēdzāt, bet jūsu lietotnes un dokumenti nav atvērti, visticamāk, datoram neizdevās pareizi iemigt. Dažkārt tas notiek nelielas problēmas dēļ, un nākamreiz iemigšana izdosies. Tas varētu notikt arī tad, ja instalēta programmatūra, kas pieprasa datora pārstartēšanu; tad dators varētu būt izslēdzies iemigšanas vietā.

Ir arī iespējams, ka dators nespēj iemigt, jo aparatūra to neatbalsta. Piemēram, tai varētu būt nepilnīgi Linux draiveri. Jūs varat to pārbaudīt, iemidzinot datoru vēlreiz. Ja tas atkal neizdodas, visticamāk, iemesls ir draiveru problēma.

# Bezvadu savienojums (vai citas ierīces) nestrādā, datoram atmostoties

Atmodinot datoru pēc iesnaudināšanas vai iemidzināšanas, var gadīties, ka interneta pieslēgums, pele vai kas cits nestrādā, kā nākas. Iemesls varētu būt iesnaušanās vai iemigšanas atbalsta trūkums ierīces draiverī. Tad tā ir nevis pašas ierīces, bet draivera problēma.

Ja ierīcei ir ieslēgšanas slēdzis, mēģiniet to izslēgt un ieslēgt. Vairumā gadījumu ierīce atkal sāks darboties. Ja ierīce pievienota datoram ar USB vadu vai līdzīgā veidā, izņemiet un iespraudiet vadu, un tad pārbaudiet, vai ierīce strādā.

Ja aprakstītie soļi nav iespējami vai nelīdz, var būt nepieciešams pārstartēt datoru, lai ierīce atsāktu darboties.